《泰山对酒赠冯琢吾少宰》
明代·于慎行

晨登泰山坂，四顾何茫茫。浮云蔽若木，旭日开扶桑。

阴晴倏忽蔽，登顿多苍黄。长风四面至，烈烈吹我裳。

客子驾言迈，行行陟帝乡。前有一尊酒，临此万仞冈。

绸缪亦何念，展转不尽觞。结交眷金石，怅别怀参商。

高举步万里，游目涉四荒。其雨怨杲日，若济思舟航。

努力事明主，庶令泰道昌。

作者简介：（1545—1607）明山东东阿人，字可远，更字无垢。于慎思弟。隆庆二年进士。万历初历修撰、日讲官，以论张居正“夺情”，触其怒。以疾归。居正死后复起。时居正家被抄没，慎行劝任其事者应念居正母及诸子颠沛可伤。累迁礼部尚书。明习典制，诸大礼多所裁定。以请神宗早立太子，去官家居十余年。万历三十五年，廷推阁臣，以太子少保兼东阁大学士，入参机务，以病不能任职。旋卒，谥文定。学问贯穿百家，通晓掌故。与冯琦并为一时文学之冠。有《谷城山馆诗文集》。